ועדת המשנה לבטיחות בדרכים, כנסת 20, פרוטוקול מספר 4, 2017-02-21 08:30

יעקב אשר: בוקר טוב.

יעקב אשר: אני פותח את ישיבת ועדת המשנה לבטיחות בדרכים, ועדת משנה של ועדת הכלכלה.

יעקב אשר: על סדר היום, קודם כל תאונות הדרכים.

יעקב אשר: לצערנו הרב סיימנו את שנת 2016 עם מספר גבוה של הרוגים בתאונות הדרכים.

יעקב אשר: אנחנו לא סופרים בסטטיסטיקות האלה את מספר הפצועים ואנשים שחייהם השתנו אבל לצערנו הרב הגרף כל הזמן בעלייה.

יעקב אשר: עד היום, מספר ההרוגים בשנת 2017, אנחנו נמצאים כבר ב-55 אנשים שקיפחו את חייהם בתאונות דרכים.

יעקב אשר: הוועדה הזאת מרכזת מאמץ גדול מאוד, גם במסגרת השימוע שנעשה על ידי יושב ראש הוועדה איתן כבל, גם על ידי הקמת הוועדה הזאת, גם על ידי ועדת הביקורת בראשותה של חברת הכנסת קארין אלהרר שרק אתמול היינו בדיון מאוד מאוד יסודי על דוח מבקר המדינה, שאגב – ואני אומר את זה כל הזמן – הדוח הזה די חופף למסקנות של השימוע שנעשה כאן בוועדת הכלכלה, שזה אומר שאנחנו יודעם לשים את האצבע על הנקודות הבעייתיות.

יעקב אשר: אני רוצה לדווח בתחילת הדברים – תכף נדבר על הנושא לשמו התכנסנו – שמונתה ועדת מנכ"לים בראשותו של מנכ"ל משרד ראש הממשלה מר אלי גרונר כדי להציג פתרון רחב בשיתוף כל משרדי הממשלה הרלוונטיים, ויש הרבה מאוד משרדי ממשלה רלוונטיים, ואנחנו כולנו מייחסים חשיבות גדולה מאוד לוועדה הזאת כי עם כל הכבוד לוועדת הכלכלה ועם כל הכבוד לנו כחברי כנסת, בסופו של יום הביצוע נמצא בידי משרדי הממשלה.

יעקב אשר: הוא נמצא בידיים רבות מדי.

יעקב אשר: כשדבר מתפזר בין כמה משרדי ממשלה, הדבר החשוב ביותר הוא קודם כל להושיב את כולם ביחד, לרכז מאמץ, לסנן את התכניות השונות, את הדברים השונים שנעשים על ידי כל משרד, לראות איך הוא פותח את זה, להתקדם עם הדברים כדי שיהיו אפקטיביים.

יעקב אשר: חבר הכנסת איתן כבל ואנכי נפגשנו עם מנכ"ל משרד ראש הממשלה לפני כשבוע ימים והוא הציג בפנינו עבודה מערכתית גדולה מאוד שנעשית בין המשרדים, בין המנכ"לים, בין הסמנכ"לים השונים, אנשים שאחראים על הנושאים הללו.

יעקב אשר: הבשורה של השורה התחתונה שיצאה מהפגישה הזאת הייתה שבמהלך החודשיים הקרובים, חודש-חודשיים קרובים, הצוות הזה יגבש הצעת מחליטים שתגיע לממשלה כהצעה למלחמה בנושא תאונות הדרכים, הצעה שתקיף את כל המשרדים, אתת כל התחומים כאשר שם ייגעו גם בחסרים שאנחנו יודעים לזהות אותם.

יעקב אשר: יש שם אמירה והחלטה של הצטיידות מוגברת מאוד בתחום הטכנולוגי.

יעקב אשר: בד בבד, וזה אנחנו הדגשנו בפני מנכ"ל ראש הממשלה, הוא לא יימלט מהעניין הזה שיצטרכו להוסיף עוד ניידות מאוישות למשטרת ישראל.

יעקב אשר: אנחנו יודעים, ואנשי המשטרה שנמצאים כאן ודאי יאשרו את מה שאני אומר, שאפילו שבשנת 2017 בחודשים הקרובים אמורים להיכנס לשירות עוד כמה עשרות ניידות, עדיין זה רחוק מאוד מהצורך.

יעקב אשר: הצורך מדבר על כ-300-400 ניידות מאוישות.

יעקב אשר: ההישג שיהיה בשנת 2017, אם המשטרה למעשה הכפילה את הצי הקודם, אם נוריד את הבלאי וכולי, אנחנו נמצאים סביב ה-120, 140 ניידות - יתקנו אותי אנשי המשטרה – שזה ממש מעט.

יעקב אשר: היתרון הגדול בניידות משטרה הוא באכיפה אבל לא רק באכיפה אלא זה מעניק את הרגשת ההרתעה שהיא כל כך חשובה.

יעקב אשר: כולנו כנהגים רואים שהנוכחות המשטרתית היום על כבישי ישראל היא מעטה מאוד וזה משפיע.

יעקב אשר: בסופו של דבר זה משפיע.

יעקב אשר: אנחנו נחכה ונהיה גם שותפים לאותה הצעת מחליטים שתוצג גם בפנינו, בפני הוועדה, ואני מאוד מקווה, אני קורא למנכ"ל משרד ראש הממשלה לזרז ולטייב את ההחלטות הללו ולהביא החלטה שהיא באמת תחייב ותיתן איזושהי מכת מחץ לנושא הזה של תאונות הדרכים.

יעקב אשר: אני אחזור על מה שאומרים תמיד בנושא הזה.

יעקב אשר: אם חלילה היה אומר רמטכ"ל או שר ביטחון שהוא לוקח מראש הנחת עבודה שבשנה ייהרגו 350 אנשים בפיגועים, הארץ הייתה רועשת וגועשת והיו עושים לא רק הצעת מחליטים אחת אלא ארבע הצעות מחליטים, כינוס קבינט וכולי וכולי.

יעקב אשר: לצערנו הרב הפיגועים הללו של תאונות הדרכים מגיעים בטפטופים ולצערנו הרב אנחנו מתרגלים לזה, ואסור לנו להתרגל לזה, ואנחנו כאן כחברי הכנסת בוועדת הכלכלה בראשותו של איתן כבל לא ננוח ולא נשקוט עד שנצליח לצמצם.

יעקב אשר: למגר, כנראה לא נצליח אבל לצמצם אפשר.

יעקב אשר: היינו כבר בשנים כאלה כאשר היו שנים שמספר ההרוגים היה נמוך יותר.

יעקב אשר: זה תפקידנו ואת זה אנחנו נעשה.

יעקב אשר: נושא הדיון של היום הוא חלק מדיונים שאנחנו עושים במבטים שונים על נושאים שונים.

יעקב אשר: היום אנחנו בנושא תשתיות.

יעקב אשר: בשונה מהתשתיות של הדרכים הבין עירוניות, אנחנו מדברים היום על הדרכים העירוניות, בתוך העיר, מקומות שהם מקומות מסוכנים, מקומות שנקראים מקומות עתירי נפגעים לצערנו הרב, ואנחנו ניכנס לסוגיה של התקצוב, האם הוא מספיק, כמה הוא, והחלק הלא פחות חשוב הוא הניצול שלו.

יעקב אשר: התברר שמתוקצבים מיליוני שקלים לפרויקטים בתחום העירוני, במיוחד ליד בתי ספר, בצמתים בעייתיים ובמקומות עתירי נפגעים, אבל לצערנו הרב הביצוע הוא או איטי או שלפעמים גם לא מתבצע.

יעקב אשר: אנחנו נחשפנו לנתונים הללו ותכף נשמע אותם.

יעקב אשר: אנחנו נבקש קודם כל מפיליפ פארן, מנהל אגף תשתיות במשרד התחבורה, שיציג לנו את הקריטריונים, איך נבחרים המקומות, איך הם מתוקצבים וכמובן יתייחס לחלק של הביצוע.

יעקב אשר: לאחר מכן נשמע את משרד האוצר בנושא.

יעקב אשר: נמצא אתנו מנכ"ל מרכז השלטון המקומי מר שלמה דולברג שייתן את המבט שלו לעניין.

יעקב אשר: אנחנו לא באים כאן להאשים מישהו ולא באים למצוא אשמים אלא באמת לראות את התהליך ולראות איך אנחנו גורמים לכך שהכסף הזה יגיע מהר מאוד לשטח וממילא גם יעזור לנו בתאונות הדרכים.

יעקב אשר: אולי יש חסמים כאלה ואחרים בשיטת התקצוב, בשיטת המימוש של התקצוב.

יעקב אשר: אני באמת רוצה לקיים דיון ענייני בעניין הזה לא לחפש כותרת של רשות כזו או אחרת שניצלה או לא ניצלה.

יעקב אשר: אל תשכחו שאני בא מהשלטון המקומי ואני לא זורק אבן לבאר ממנה שתיתי.

יעקב אשר: אני אבקש גם מאגף התנועה של משטרת ישראל לתת לנו את המבט שלה לגבי הערים או המקומות והקריטריונים, אולי גם הערות שלכם לגבי הקריטריונים כי אני חושב שחלק מהנתונים – תכף נשמע את זה – אם אני זוכר נכון, עת הייתי ראש עיר, חלק מהדברים שנמצאים לנגד עיניכם לפני שאתם מחליטים, אלה גם נתונים מהמשטרה לגבי הצמתים הללו.

יעקב אשר: לאחר מכן נשמע גם את האורחים ומומחים בתחום.

יעקב אשר: אנחנו נתחיל אתך, פיליפ פארן, בבקשה.

<פיליפ פארן: בוקר טוב לכולם.

<פיליפ פארן: תקציבי בטיחות ברשויות המקומיות.

<פיליפ פארן: המשרד מתקצב מדי שנה תקציבים לטובת שיפור רמת הבטיחות בתשתית העירונית.

<פיליפ פארן: צורת העבודה מול הרשויות המקומיות הולכת בצורת קול קורא.

<פיליפ פארן: הרשויות מגישות בקשות באמצעות טופס מקוון, מה הצרכים שלהן, כאשר הקריטריונים הם שניים.

<פיליפ פארן: האחד, צומת או קטע דרך עם שתי תאונות דרכים בארבע השנים האחרונות, או הסדרים בסביבות מוסדות חינוך.

יעקב אשר: כשאתה אומר תאונות דרכים, למה אתה מתכוון?

יעקב אשר: תאונות דרכים עם נפגעים?

<פיליפ פארן: תאונות דרכים עם נפגעים בהתאם להגדרות הלמ"ס.

<פיליפ פארן: על תאונות דרכים עם נפגעים, המשטרה מדווחת והלמ"ס עושה סדר ברישום ברמה סטטיסטית ואנחנו מקבלים את הנתונים ובוחנים אותם בחתך של ארבע השנים האחרונות.

<פיליפ פארן: הקריטריון השני הוא הסדרים בסביבת מוסדות חינוך או מוסדות לקשישים.

<פיליפ פארן: אלה שני הקריטריונים.

<פיליפ פארן: כמובן מקומות מועדים בהם אירעו תאונות, יש להם עדיפות על המקומות של מוסדות חינוך.

<פיליפ פארן: יש ועדה שבוחנת את הפרויקטים האלה.

<פיליפ פארן: בוועדה שותפים משטרת ישראל, הרשות הלאומית לבטיחות בדרכים, הנציגים של המפקחים על התעבורה או המפקחים על התעבורה עצמם בכל מחוז ומחוז שהם רואים את הראייה התכנונית ואגף תשתיות, מינהל תשתיות.

<פיליפ פארן: בכמה השנים האחרונות עשינו מיפוי של מיקום התאונות וחומרתן והגענו למסקנה שבכ-34 רשויות יש ריכוז גדול של תאונות.

<פיליפ פארן: הוועדה, במקום להמתין לרשויות שיגישו את הבקשות שלהן, הלכנו ויזמנו באופן יזום.

<פיליפ פארן: הוועדה יושבת עם כל רשות ורשות מהרשויות שיש להן מעל מאתיים תאונות עם נפגעים בארבע השנים האחרונות ועוברים על המקומות המועדים בהם אירעו תאונות מהגבוה לנמוך.

<פיליפ פארן: הפלטפורמה של הוועדה נותנת ייעוץ לרשות המקומית, אם זה מהצד של המשטרה שהיו במקום התאונות ויש לה אימפוט לתת, אם זאת הרשות הלאומית שיש לה כלים לנתח את הנתונים האלה, אם אלה המפקחים על התעבורה שיכולים להגיד שכאן יש עץ שמסתיר ויכול להיות שלגבי העץ הזה צריך לעשות שינוי גיאומטרי, וגם מהצד של התקצוב.

<פיליפ פארן: נותנים פרק זמן של כמה שבועות לרשויות המקומיות, הטופ הוא 34, להגיש את הבקשות שלהן ואז אנחנו דנים בבקשות ומשתדלים להעמיד את התקציב ככל שניתן לכלל הרשויות.

יעקב אשר: טופ 34 נקבע לפי אותם נתונים של אותה שנה?

<פיליפ פארן: זה בחתך של ארבע שנים.

<פיליפ פארן: יש שיפור.

<פיליפ פארן: אם לוקחים את ארבע השנים, יש שיפור בהרבה רשויות.

<פיליפ פארן: אם לוקחים את תאונות הדרכים, שזה המדד שאנחנו קובעים על בסיסו את התקצוב, משנת 2015 ל-2016 הייתה ירידה של כשלושה אחוזים בכלל התאונות במדינת ישראל, גם בתוך ה-טופ 34.

<פיליפ פארן: הבעיה היא שאנחנו תמיד רואים את תאונות הדרכים בחומרה שלהן והיה שיפטינג בתוך כלל תאונות הדרכים, מקלות לקטלנית, ולרוב אלה הולכי רגל.

<פיליפ פארן: השנה הרשות הלאומית עושה עבודה, אנחנו נחשפנו אליה ועניינה היא ריכוז מאמץ למתן פתרונות במקומות מועדים בהם אירעו תאונות של הולכי רגל ולתת פתרונות אקטיביים ותשתיתיים ככל שניתן כדי לפתור את הבעיה.

<פיליפ פארן: מהנתונים ברמת המקרו שנחשפתי אליהם, עוד לא הגענו לרמה אופרטיבית.

<פיליפ פארן: הנתונים מתלכדים לרוב עם 34 הרשויות בהן אירעו הכי הרבה תאונות.

<פיליפ פארן: לגבי תקציב.

יעקב אשר: קודם כל מה היקף התקציב הכללי של הנושא הזה.

<פיליפ פארן: ב-שנת 2016 הועמדו לרשותנו מאתיים מיליון שקלים בהרשאה להתחייב לטובת פרויקטים.

יעקב אשר: זה התקציב הקבוע לטובת פרויקטים בין עירוניים?

<פיליפ פארן: עירוניים.

יעקב אשר: נכון, עירוניים.

יעקב אשר: סליחה.

<פיליפ פארן: זה התקציב.

<פיליפ פארן: גם בשנתיים הקרובות יהיה לנו תקציב דומה.

יעקב אשר: של כמאתיים מיליון שקלים.

<פיליפ פארן: מאתיים מיליון שקלים.

<פיליפ פארן: נציג האוצר יושב לידי, הוא נחשף לתהליך, אני שמח שהוא חלק מהתהליך.

<פיליפ פארן: גם כאשר בסוף שנה יש לנו פרויקטים זמינים של עוד כמה מיליונים בתכנית העבודה, לא נענינו בסירוב לתת לפרויקטים.

<פיליפ פארן: לא נענינו בשלילה אלא נענינו בחיוב.

<פיליפ פארן: אנחנו מעמידים את התקציב לפרויקטים האלה ברמה של הרשאה להתחייב.

<פיליפ פארן: הביצוע מקבל ביטוי במזומן.

<פיליפ פארן: המזומן בשנתיים האחרונות נע בין 130 ל-140 מיליון שקלים כנגד המאתיים מיליון שקלים.

<פיליפ פארן: כמובן מה שלא מבוצע בשנה הנוכחית מתוך הפרויקטים, ניתן להעביר את העודפים לשנה העוקבת.

<פיליפ פארן: אנחנו תמיד נשמח שהפרויקטים יבוצעו בזריזות.

<פיליפ פארן: בגדול מיפינו כמה מקומות שריתקו תקציבים ולא סתם ריתקו תקציבים.

<פיליפ פארן: בעבר היינו נותנים תקציב לתכנון וביצוע מקום מיועד.

<פיליפ פארן: ראינו שהתכנון לוקח זמן והוא מרתק את התקציב של הביצוע ולוקח זמן.

<פיליפ פארן: חילקנו את התקצוב לשני טקטים.

<פיליפ פארן: תכנון, סיימת את התכנון, ביצוע, כדי להעלות את רמת הביצוע וגם כן לאפשר ליותר רשויות לבצע פרויקטים כאשר זה ממנף את התקציב.

<פיליפ פארן: עוד כמה וכמה כלים כאשר בסוף המרכז היא הרשות המקומית.

<פיליפ פארן: הרשות המקומית מבקשת, יודעים את הקריטריונים, אנחנו נותנים להן את כל הפלטפורמה.

יעקב אשר: יש מצב שרשות מקומית מבקשת משהו, אם למשל יש לה ארבעה פרויקטים והיא רוצה דווקא עדיפות לפרויקט מסוים כי כך ראש העיר רוצה אבל זה לא מתאים לנתונים שלכם מבחינת מספר התאונות שהיו במקום וסדרי העדיפויות.

<פיליפ פארן: ראש הרשות הוא ראש הרשות הנבחר.

<פיליפ פארן: הם מגישים את סדר העדיפויות שלהם.

<פיליפ פארן: כמובן שמה שעומד בקריטריונים מתוקצב ותמיד כאשר מסתכלים גם על מה שעומד בקריטריונים, אם יש צומת או קטע דרך בו אירעו תאונות לעומת הסדר ליד מוסד חינוך ויש לנו תקציב לתת לפרויקט אחד ברשות המקומית, מתעדפים את הפרויקט שאנחנו יודעים שהוא מועד לתאונות.

<פיליפ פארן: כך צורת העבודה שלנו מול הרשויות המקומיות.

<פיליפ פארן: בסך הכול הפרויקטים מתבקשים על ידי הרשות המקומית.

<פיליפ פארן: אנחנו לא באנו וכפינו עליה איזשהו פרויקט מסוים שהוא בניגוד לדעתה ואמרנו לה לעשות אותו.

<פיליפ פארן: כמובן הכול בהידברות עם הרשויות המקומיות.

יעקב אשר: לפני שנגיע לחלק של מימוש ואחוזי מימוש, אני רוצה שתפרט וננסה לחפש ביחד את החסמים, אם קיימים, האם יש מצב שבו רשויות מקומיות לא משתמשות בכסף בכלל?

יעקב אשר: זאת אומרת, לא קידמו פרויקט, לא עשו בסופו של דבר, במבט של שנה, שנתיים, שלוש שנים.

<פיליפ פארן: יש מקרים מועטים שלרשויות לוקח זמן להתניע פרויקטים.

<פיליפ פארן: אנחנו משתדלים לתת להן את כל הכלים מהצד של משרד התחבורה כדי לדחוף את הפרויקטים האלה קדימה.

<פיליפ פארן: גם כשאנחנו רואים שבמשך שנה רשות מקומית לא ניצלה את אותו תקציב, אנחנו בהידברות כאגף מקצועי במשרד התחבורה מול הרשויות המקומיות.

<פיליפ פארן: מנסים לשאול מה קרה, האם יש משהו, השתנו סדרי העדיפויות וכולי.

<פיליפ פארן: זה קשר רציף עם הרשויות המקומיות כדי להביא לתועלת מקסימלית של התקציב.

יעקב אשר: יש איזו סנקציה לעניין הזה?

יעקב אשר: אם עוברת שנה או שנתיים ולא התחיל העניין לזוז, לוקחים לרשות את הכסף?

יעקב אשר: כמו למשל כיתות במשרד החינוך.

יעקב אשר: פרויקטים במשרד החינוך שתוקצבו ויצאה להם הרשאה ולא התקדם העניין, אחרי שנתיים או שלוש שנים חשב המשרד מבטל את ההרשאות הללו.

יעקב אשר: מחר ראש העיר צריך להסביר איך הוא יכול היה לעשות צומת מרומזר או מעגל תנועה בטיחותי וכולי ולא עשה את זה בגלל רשלנות של עובדיו או שלו.

<פיליפ פארן: אנחנו בהידברות עם הרשות.

<פיליפ פארן: אם יש פרויקטים לא רלוונטיים כאשר התחלפו האנשים ברשות המקומית וסדר העדיפויות שלהם הוא אחר או עשו משהו כאשר במקום לנצל מאה אחוזים מהתקציב, עשו משהו יותר קטן ויש להם יתרה גדולה, אנחנו כחלק מההידברות שלנו עם הרשות המקומית עושים סדר ומורידים את כל התקציבים העודפים שנמצאים ברשויות המקומיות.

<פיליפ פארן: כמובן זה ממנף אותנו.

<פיליפ פארן: אנחנו אומרים שביצענו ביעילות ומשתדלים להראות את הנתונים לאוצר כדי לקבל תקציבים נוספים לטובת הדבר הזה.

<פיליפ פארן: יש הירתמות מלאה של המערכת לטובת העניין הזה ברמה של התשתית.

<פיליפ פארן: אנחנו משתדלים לעשות בדיקות של לפני ואחרי, בעיקר לצמתים שאנחנו נותנים להן מענה תקציבי ורואים את השיפור ברמה מיידית אחרי ששמים את ההתקן, שיש ירידה מובהקת בכמות תאונות הדרכים, במיוחד בפתרונות של צומת לא מרומזר, עליו שמים כיכר, וזה נותן מענה באופן מיידי, 24 שעות, שבעה ימים בשבוע, ונותן את המענה ההולם לכל העניין הזה.

יעקב אשר: בוא נרד קצת לפרטים וניקח כדוגמה את הנתונים של 2016.

יעקב אשר: מה אחוז הניצול של הרשויות והיכן יש לנו בעיות?

יעקב אשר: תן לנו דוגמאות ותגיד למה.

<פיליפ פארן: מבחינת המזומן שהועמד לנו לטובת הביצוע של הפרויקטים האלה, הוא עמד על בסביבות 130 מיליון שקלים.

<פיליפ פארן: ניצלנו למעלה מתשעים אחוזים מהתקציב המזומן.

יעקב אשר: אמרת קודם שבהרשאה להתחייב יש מאתיים מיליון שקלים.

<פיליפ פארן: בהרשאה להתחייב הסכום הוא מאתיים מיליון שקלים.

<פיליפ פארן: יש אקט של מינוף.

<פיליפ פארן: לא כל פרויקט מבוצע באותה שנת תקציב.

<פיליפ פארן: בממוצע חיי הפרויקט הם שנתיים-שלוש כי בסוף יש מצ'ינג.

<פיליפ פארן: הרשות צריכה להביא את החלק היחסי, לעשות תב"ר, שהוא תקציב בלתי רגיל, ולהתקדם הלאה עם הפרויקט הזה ולצאת למכרז.

<פיליפ פארן: לחיי הפרויקט יש אורך זמן מסוים שהוא נע בין כמה חודשים, אם זה התקן קטן, פשוט ובסיסי, עד פרויקטים שהם קצת יותר מורכבים שמחייבים תהליך.

<פיליפ פארן: בממוצע אורך חיי הפרויקט הוא שלוש שנים בהנחה שהרשות התחילה, עם קבלת ההתחייבות.

יעקב אשר: בוא נקרא לזה אחרת.

יעקב אשר: אם אנחנו לוקחים את מאתיים מיליון השקלים, על זה תוסיף את המצ'ינג, אנחנו מגיעים לסדר גודל של תקציב, של כמה?

<פיליפ פארן: 230.

<קריאה: 260.

<פיליפ פארן: זה תלוי.

יעקב אשר: לא כולם נותנים שלושים אחוזים אלא חלק נותנות עשרה אחוזים וכולי.

<פיליפ פארן: בדיוק.

יעקב אשר: בוא נאמר שמתוך 230 – נתפשר על 250 – אצלכם, מבחינת

יעקב אשר: כם כרגע נוצלו לפרויקטים 130 מיליון.

<פיליפ פארן: כן.

יעקב אשר: נוצל.

יעקב אשר: זה כבר עבר לרשות המקומית.

<פיליפ פארן: כן.

יעקב אשר: עבר לביצוע.

<פיליפ פארן: כן.

<פיליפ פארן: אבל יש הבדל בין הרשאה למזומן.

<פיליפ פארן: המזומן מתייחס לפרויקטים שהיו גם בשנים קודמות.

<פיליפ פארן: לא יתכן שבחודש אוקטובר, הרשות קיבלה התחייבות בגין ביצוע פרויקט ועד חודש ינואר תבוא ותביא קבלות שהיא ביצעה.

יעקב אשר: זה ברור.

<פיליפ פארן: בסוף לפרויקט יש חיים.

יעקב אשר: כשאתה מנתח את ההתקדמות, מבחינתך אתה רואה ביצוע בשטח או שאתה רואה מקומות שאפילו לא התחילו?

<פיליפ פארן: יש ויש.

<פיליפ פארן: השאיפה שלנו היא לראות רשויות עם ניצול גבוה, למעלה מחמישים אחוזי ניצול תקציבים שיש להן כדי שהגלגל ימשיך להסתובב.

<פיליפ פארן: בסוף, ככל שמבצעים את הפרויקט יותר מהר, זה חוסך בתאונות ולשם אנחנו מכוונים.

יעקב אשר: זה ברור.

יעקב אשר: לכן אנחנו מקיימים את הדיון הזה.

<פיליפ פארן: לשם אנחנו מכוונים וזאת המטרה.

<פיליפ פארן: אנחנו מעמידים את כל הכלים.

<פיליפ פארן: אם אנחנו מזהים איזושהי תקלה, משהו שלכאורה – אמרתי שהפרדנו בין תקציב לתכנון לבין תקציב לביצוע כדי להוריד את העיוות בתמונה התקציבית שהרשות לא מבצעת.

<פיליפ פארן: תכנון לוקח כמה חודשים טובים.

<פיליפ פארן: אנחנו גם מעודדים רשויות לבצע.

יעקב אשר: השאלה אם לא היה כדאי למשל לחשוב, כי הרי יש נתונים שנמצאים כבר היום בידי הלמ"ס, בידי משטרת ישראל ובידי הרשות הלאומית.

יעקב אשר: כל שנה, או שלא כל שנה – תקן אותי אם אני טועה – אתם מחליטים החלטה פעם בשנה או שאתם מחליטים החלטה על התקצוב לכמה שנים מראש?

<פיליפ פארן: בינתיים פעם בשנה.

יעקב אשר: התכנסתם, ישבתם, דנתם, התעמקתם והחלטתם.

יעקב אשר: עכשיו אנחנו נמצאים כבר במהלך השנה או בתחילת השנה ועכשיו העירייה צריכה לרוץ ולהתחיל לתכנן וכולי.

יעקב אשר: השאלה אם לא היה כדאי ללכת – שוב אני לוקח דוגמה ממשרד החינוך – לדברים – משרד האוצר לא יאהב את זה כי זאת מעין התחייבות – אבל אם יש לך תקציב של מאתיים מיליון שקלים בשנה, אתה גם יודע מראש לבוא ולומר, לעשות איזושהי תכנית של חמש שנים או שלוש שנים ואתה בא ואומר שאתה מכיר בצורך של המקומות הללו, אתה נותן חמישה אחוזים כדי להתחיל לתכנן.

יעקב אשר: זאת אומרת, רשויות מקומיות יהיו כבר עם תכניות מגירה מוכנות של תכנון לאותם מקומות.

יעקב אשר: אז, כשאתה מתקצב את ה-דיליי הגדול הזה בין התקצוב, ההחלטה שלכם לבין הביצוע, אתה פשוט מקצר אותו.

יעקב אשר: אני מציע את זה כהצעה לסדר.

יעקב אשר: אתה יכול לקחת חמישה אחוזים מהתקציב של המאתיים מיליון שקלים ולאשר אותו כהכרה בצורך, כמו שיש את אותם מסמכים של משרד החינוך שמכירים בצורך לשנת 2007, לשנת 2008.

יעקב אשר: אתה כבר נותן חמישה אחוזים לתכנון.

יעקב אשר: אתה מכניס את המערכת לסדר.

יעקב אשר: התירוצים ייגמרו ואף ראש רשות לא יגיד לך שהוא לא הספיק לתכנן, כך שאפשר יהיה להגיע ליותר ביצוע בשטח.

יעקב אשר: לא נשכח שביצוע בשטח, כמו שאתה אומר, מביא תוצאות בסופו של דבר באותו תא שטח.

יעקב אשר: האם אפשר לחשוב על דבר כזה?

יעקב אשר: מה דעתכם על העניין הזה?

יעקב אשר: מה דעת האוצר על העניין הזה?

<פיליפ פארן: קודם כל, מבחינת תכנון, אין לי את הנתון של תכנון יחס לפרויקטים לביצוע אבל הוא מעבר לחמישה אחוזים בכל שנה שאנחנו נותנים לרשויות המקומיות.

<פיליפ פארן: בנוסף התכנית שאנחנו מאשרים ברמה הפרטנית של פרויקטים מול אגף התקציבים, בכל שנה פלונית עוברת את המאתיים מיליון שקלים.

<פיליפ פארן: בשנה שעברה היא הייתה בסביבות 230 מיליון שקלים כאשר צפינו שחלק מהרשויות לא יגיעו לשלב סיום התכנון המפורט בפרויקט.

יעקב אשר: גם אם היית עושה את זה על 300 מיליון שקלים, לא היו מגיעים לניצול.

<פיליפ פארן: דווקא העניין של 230 מיליון מול מאתיים מיליון השקלים הביא אותנו לקצת יותר ממאתיים מיליון שקלים.

<פיליפ פארן: קיבלנו מענה מיידי בסוף השנה לצרכים האלה.

<פיליפ פארן: לא היינו צריכים להחזיר להם הרשאה להתחייב והם דווקא נתנו לנו עוד עודף.

<פיליפ פארן: מהבחינה הזאת הגלגל מסתובב בצורה שיש פרויקטים זמינים, יש פרויקטים שבביצוע.

<פיליפ פארן: אנחנו נשמח אם יבוצעו יותר מהר ואנחנו נשמח להעמיד את הכלים לרשויות המקומיות לטובת ביצוע הפרויקטים האלה.

יעקב אשר: לפני שנגיע למנכ"ל השלטון המקומי, נשמע את נציג האוצר.

יעקב אשר: בדיונים הקודמים נחשפנו לטבלאות.

יעקב אשר: הראו לנו מספרים של אי ניצול של שישים אחוזים, של 55 אחוזים.

יעקב אשר: נכון שכל דבר הוא לאותה שעה ולאותו זמן.

יעקב אשר: אני רוצה לקבל את הניתוח שלכם קודם כל לגבי הדבר הזה ואם אנחנו רואים שיש בעיה, אנחנו צריכים לתת עליה את הדעת.

יעקב אשר: אם יש בעיה, מה הבעיות ומה החסמים מנקודת המבט שלכם.

יעקב אשר: גם התייחסות שלך לנושא הזה של אולי לעשות הכרה בצורך לחמש השנים הבאות ואז המחסניות של הרשויות יתמלאו בתכניות לביצוע כך שאפשר להוציא את זה בצורה יותר מהירה.

יעקב אשר: אפילו יש רשויות חזקות שאם הן יודעות שהמשרד מתחייב להן לכך, הן יכולות לעשות הקדמת ביצוע.

יעקב אשר: זאת בעיה ואני מודע לבעייתיות של זה אבל אתה יודע שיש רשויות מקומיות שהמשרדים לא עומדים בקצב הצרכים שלהן בנושאים מסוימים ולכן הן לוקחות הלוואות כאלה ואחרות, הלוואות גישור, ומתחילים לבנות פרויקטים ומקבלים אישור מאותו משרד והולכים הלאה.

יעקב אשר: צריך להיות יצירתי.

יעקב אשר: אני מנסה להתפרע בעניין הזה כדי להגיע לתוצאה.

<אלי מורגנשטרן: אני אתחיל במספרים של התקציבים לאורך השנים לפרוייקטי בטיחות ברשויות המקומיות.

<אלי מורגנשטרן: אנחנו מדברים על סדר גודל של 150 מיליון שקלים בשנים עברו, הרשאה להתחייב בשנה, כאשר תמיד המזומן בהרשאה להתחייב הוא נגזרת.

<אלי מורגנשטרן: ברגע שיש הרשאה להתחייב, יש כבר את הצ'ק שאפשר לפדות אותו.

<אלי מורגנשטרן: המזומן הוא בדרך כלל משקף כמה היה הביצוע לאותה הרשאה ומבחינת האוצר, ברגע שניתנה הרשאה להתחייב, צריך לעשות אותה.

<אלי מורגנשטרן: הוא מדד יותר טוב למה המדינה רוצה לעשות.

<אלי מורגנשטרן: המדד של המזומן הוא המדד היותר טוב למה הולכים לעשות בפועל.

<אלי מורגנשטרן: 150 מיליון שקלים בשנים קודמות.

<אלי מורגנשטרן: בשנת 2016 הסכום עלה למאתיים מיליון שקלים וגם הסיכום התקציבי לשנים 2017 ו-2018, התקציב עומד על מאתיים מיליון שקלים לשנה.

<אלי מורגנשטרן: רמת הביצוע של ההרשאה להתחייב היא אכן בסביבות המאה אחוזים או קרוב למאה אחוזים, פרויקטים שאושרו, שרוצים לבצע אותם, שיש תקציב.

<אלי מורגנשטרן: יחד עם זאת, הביצוע של המזומן כמו שפיליפ הזכיר קודם הוא בסביבות ה-130-140 מיליון שקלים בשנה.

<אלי מורגנשטרן: זאת אומרת, יש כאן איזשהו פער.

<אלי מורגנשטרן: אפשר להגיד שבשנתיים האחרונות, פער של בסביבות שבעים מיליון שקלים.

יעקב אשר: בלי המצ'ינג.

יעקב אשר: תוסיף את המצ'ינג, אתה במאה מיליון שקלים.

<אלי מורגנשטרן: ההתחייבות היא רק של החלק של משרד התחבורה.

יעקב אשר: אני יודע.

יעקב אשר: אבל אם אתה מסתכל על הפרויקט עצמו, בעצם הברוטו שלו.

<שלמה דולברג: הוא לא מדבר על המצ'ינג.

<שלמה דולברג: הוא מדבר על הניצול.

<אלי מורגנשטרן: המדדים האלה מתייחסים רק לחלק של משרד התחבורה.

<אלי מורגנשטרן: החלק של הרשויות המקומיות לא נמדד בספירה הזאת.

<אלי מורגנשטרן: יש כמה בעיות שאנחנו מזהים.

יעקב אשר: תן כמה דוגמאות.

<אלי מורגנשטרן: קודם כל, בפניות שמגיעות למשרד התחבורה, אנחנו יודעים שיש רשויות שלא מגישות בקשות או מגישות מעט מאוד בקשות.

<אלי מורגנשטרן: תחום האחריות הוא של משרד התחבורה ואני חושב שהמשרד עושה עבודה נהדרת.

<אלי מורגנשטרן: אני לא מעורה ברמת הפרטים של התהליך אבל אני כן יודע שהמשרד עושה מאמצים רבים להזמין את ראשי הרשויות בהן יש הרבה תאונות דרכים בפנייה יזומה מעבר לקול קורא.

<אלי מורגנשטרן: מחלקים כסף ומצפים שכולם יבואו לקחת וכאן המשרד ממש הולך ומזמין אותם ומקיים ישיבות.

יעקב אשר: כבר ארבע-חמש שנים אתם עושים את זה בצורה הזאת.

יעקב אשר: נכון?

<פיליפ פארן: כן.

יעקב אשר: אני זוכר, ממש לפני שנכנסתי לכנסת, עוד הספקתי להיות בישיבה כזאת אליה הוזמנו.

יעקב אשר: ראיתי את זה בעין מאוד יפה.

<אלי מורגנשטרן: למרות זאת מאיזושהי סיבה מספר הבקשות שמגיעות מהרשויות בהן יש הרבה תאונות דרכים, יחסית היא נמוכות.

<אלי מורגנשטרן: אנחנו מצפים לראות שרשות שיש בה הרבה מאוד תאונות דרכים, יהיו הרבה פניות.

יעקב אשר: יש רשויות בהן יש אזורים אדומים, נקרא להם כך, שלא מגישות וממילא גם לא מקבלות תקציב?

<אלי מורגנשטרן: כן.

<אלי מורגנשטרן: יכול להיות שהן מבצעות פרויקטים לבד, בלי תקציב משרד התחבורה.

יעקב אשר: כשאתה מאפיין אותן, אלה רשויות גדולות?

<אלי מורגנשטרן: אני לא יכול לאפיין.

יעקב אשר: אני שואל את שניכם.

<פיליפ פארן: אתה יודע את התשובה לשאלה.

<פיליפ פארן: אם התחלת ברשויות גדולות ולרוב אלה גדולות מאוד.

יעקב אשר: רשויות גדולות מאוד לא מגישות.

<פיליפ פארן: לא מגישות והסיבה מתחלקת לשני חלקים.

<פיליפ פארן: חלקן יותר זריזות ומבצעות לבד ולחלקן יש סדרי עדיפויות אחרים.

יעקב אשר: אתה רואה שם גם רשויות חלשות או שהרשויות החלשות כן מנצלות?

<פיליפ פארן: אנחנו מאיצים בהן ואפילו מביאים את זה לתודעת ראש הרשות, כאשר אנחנו רואים שהקצב הוא לא מספיק טוב.

יעקב אשר: עזוב את הקצב.

יעקב אשר: בוא ניקח מצב שבו יש רשות מקומית שהיא לא גדולה ועושה את זה לבד.

יעקב אשר: אם היא עושה את זה לבד, בסדר, הגענו לדיפרנציאליות שאתם כל כך לא אוהבים.

יעקב אשר: אבל האם יכול להיות מצב שבו רשות מקומית במשך כמה שנים לא ביצעה כלום גם אם יש לה מקומות בהם היו תאונות דרכים?

יעקב אשר: ואם כן, האם יש איזשהו מישהו שבסופו של יום מוציא לה איזשהו כרטיס צהוב או אדום?

<פיליפ פארן: המצב הזה לא קיים.

<פיליפ פארן: לאורך שנים המצב הזה לא קיים.

<פיליפ פארן: השאלה שנשאלת היא האם ביצעת והאם ביצעת מספיק.

<פיליפ פארן: הקצב של הביצוע הוא השאלה.

<פיליפ פארן: כמות הבקשות שאנחנו מצפים בהתאם למקומות בהם אירעו תאונות, הנכונות לבוא ולהשפיע.

<פיליפ פארן: שם יש לנו ציפיות מרשויות מסוימות, לבוא ולהירתם לתהליך יותר כאשר אנחנו יודעים שהן יכולות להעמיד תקציב מהצד שלהן לטובת העניין הזה.

יעקב אשר: הפיקוח שלכם על הפרויקטים הוא עד הסוף?

יעקב אשר: עד הקצה?

יעקב אשר: עד מה שנקרא המפתח?

<פיליפ פארן: לא אמרתי בפתיחה אבל האחריות היא אחריות של הרשות לבצע את הפרויקטים האלה.

יעקב אשר: בפיקוח שלכם?

יעקב אשר: הרשות לא מקבלת את התקציב המלא, את העשרה או עשרים אחוזים האחרונים, עד שיוצא מישהו מטעמכם לשטח ורואה שזה עובד?

<פיליפ פארן: התקציב הולך בהתאם לדיווח חשבונות אלינו, למשרד התחבורה.

<פיליפ פארן: יש חברת בקרה שהולכת ומבקרת בשטח ורואה שהפרויקט מתקדם בהתאם וכי החשבון משקף את הביצוע בשטח.

<פיליפ פארן: עם החשבון הסופי, יש איזשהו נוהל של תשלום חשבון סופי כאשר רואים שהעבודה התבצעה והסתיימה.

<אלי מורגנשטרן: התופעה הראשונה היא הגשת בקשות שמסיבה כלשהי היא כנראה קצת נמוכה או יש מקומות שהיא נמוכה ממש.

<אלי מורגנשטרן: זאת אומרת, לא מובן למה לא מגישים יותר בקשות.

<אלי מורגנשטרן: אני מזמין את הנוכחים להציג ולומר איזה חסמים יש בהצגת בקשות כאלה.

<אלי מורגנשטרן: הנושא השני הוא הביצוע המזומן.

<אלי מורגנשטרן: בסופו של דבר אנחנו עם התחייבויות במערכת של מאות מיליוני שקלים שלא בוצעו וזה חבל.

יעקב אשר: מאות?

<אלי מורגנשטרן: מאות מיליוני שקלים.

<אלי מורגנשטרן: כן.

יעקב אשר: אתה מתכוון לסעיף הזה?

יעקב אשר: אפשר לדעת כמה צבור אצלכם עכשיו באוצרכם?

<אלי מורגנשטרן: הניסוח של צבור באוצרנו הוא ניסוח לא נכון.

יעקב אשר: אל תכניס אותי עכשיו לקטע של הרשאה להתחייב.

יעקב אשר: אותן הרשאות להתחייב, אתם מחויבים להן?

יעקב אשר: בארבע השנים האחרונות, כמה כסף לא נוצל?

<אלי מורגנשטרן: בסוף זה נתפס כאילו יש כסף שחזר לאוצר והתבזבז, אבל זה לא המצב.

<אלי מורגנשטרן: בסופו של דבר יש 500 מיליון שקלים.

יעקב אשר: לכמה שנים?

<אלי מורגנשטרן: אני בדקתי במערכת, לפני 2013 כבר היו הרבה מאוד הרשאות אבל מאז 2013 הצטברו עוד בסביבות ה-150-200 מיליון שקלים שלא בוצעו.

<אלי מורגנשטרן: יש באזור ה-400 מיליון שקלים.

יעקב אשר: זה יכול להיות גם עשר שנים.

<אלי מורגנשטרן: נכון.

<אלי מורגנשטרן: היה חריש עמוק כך שקשה לבדוק את התקנות בשלוף.

יעקב אשר: זה שאתם יודעים וששמים את זה על השולחן, וגם משרד האוצר מבקש לנצל את הכסף הזה, זה גם משהו.

יעקב אשר: זה אומר שאם אני מנתח מ-2013, כולל 2016, נכון?

<אלי מורגנשטרן: כן.

יעקב אשר: 150 מיליון.

יעקב אשר: זה אומר משהו כמו חמישים מיליון שקלים בשנה מתוך המאתיים מיליון שלא נוצלו, שזה גם הרבה.

יעקב אשר: אם אתה צובר את זה לשלוש שנים, גם אין את התירוץ שלא היה זמן בין התכנון לבין הביצוע.

<אלי מורגנשטרן: יכול להיות שגם כאן צריך להגיד את ההסתייגות שפיליפ אמר קודם.

<אלי מורגנשטרן: יכול להיות שמראש לוקחים התחייבויות יותר מאשר מה שמתכוונים לבצע במערכת כי יודעים שחלק לא יקרה אבל אנחנו רוצים שכן יקרה.

<אלי מורגנשטרן: אנחנו רוצים לדעת שכל מקום בו יש תאונות דרכים ואפשר לטפל בו, שיבוצע.

<אלי מורגנשטרן: זה שלקחנו התחייבויות יותר ממה שרצינו ואנחנו נצטרך למצוא מקור תקציבי לזה, זאת בעיה שלנו אבל אנחנו רוצים לעשות את זה.

<אלי מורגנשטרן: מעבר לזה, בהקשר של תכנון ארוך טווח.

<אלי מורגנשטרן: אנחנו גם תומכים ברעיון של תכנון ארוך טווח.

<אלי מורגנשטרן: אני לא חושב שהרעיון שצריך ללכת על חמש שנים כי אנחנו מדברים על רשויות מקומיות שראש העיר בדרך כלל נמצא בתפקידו בקדנציה של חמש שנים.

<אלי מורגנשטרן: אם נניח באמצע הקדנציה הוא יקבל החלטות שיקשיחו את התקציבים או את הפעילויות של ראש העיר הבא או של הקדנציה הבאה, אני לא בטוח שזה יעבוד.

<אלי מורגנשטרן: אבל שנתיים, ודאי כן.

<אלי מורגנשטרן: בהקשר של תכנון, אנחנו באמת מאפשרים תכנון - זה כבר היום – יותר מאשר השנתיים הקרובות.

<אלי מורגנשטרן: גם, לא לטווח מאוד ארוך כי בסוף מדובר על פרויקטים שאמורים לקחת כמה חודשים עד שנתיים במקרה קיצון.

<אלי מורגנשטרן: אנחנו לא רוצים שיעשו תכניות היום לעוד חמש שנים, אבל כן לשנים הקרובות – ממש מקובל עלינו.

יעקב אשר: זאת אומרת, לנסות ללכת על הדבר הזה של לבנות איזושהי תכנית לטווח ארוך יותר.

<אלי מורגנשטרן: תכנית רב שנתית.

יעקב אשר: בשלב הראשון.

יעקב אשר: אתה לא יכול לבוא ולנצל או לבקש את התקציב אם לא באת כבר עם תכנית מאושרת.

<אלי מורגנשטרן: תמיד הם מבצעים תקציב לפי פרויקטים.

יעקב אשר: זה ברור.

יעקב אשר: אתה לא נותן כסף בלי זה, אבל אם אתה אומר לרשות שיש לה עשרה פרויקטים שאנחנו מכירים בצורך שלהם, אנחנו נותנים לכם כסף לתכנן, לא מאה אחוזים.

<אלי מורגנשטרן: תתכננו ותבצעו.

יעקב אשר: תתכננו ובכל שנה אנחנו נקבע את סדרי העדיפויות ביחד אבל אתם כבר תהיו מוכנים.

<אלי מורגנשטרן: אני חושב שבסוף זה התפקיד של ראש העיר והוא יכול לקבוע.

יעקב אשר: כן, אבל הוא יעשה את זה כשהוא ידע שיש לו כסף.

יעקב אשר: יש רשויות שאין להן את הכסף לתכנן.

יעקב אשר: לא רשות גדולה שיכולה להכין סטוק של תכנונים לימים טובים יותר.

<אלי מורגנשטרן: אנחנו מדברים על זה כבר הרבה מאוד זמן עם משרד התחבורה.

<אלי מורגנשטרן: אני חושב שאנחנו רואים את הדברים עין בעין.

יעקב אשר: אני חושב שצריך לנסות לחדד ולעשות איזושהי תכנית כזאת שתפנה אתה לראשי הרשויות.

יעקב אשר: אני בטוח שמרכז שלטון מקומי ייתן רוח גבית לעניין הזה.

יעקב אשר: זה דבר נכון, זה דבר חכם.

יעקב אשר: יכול להיות הוא משתנה באמצע כי פתאום מתגלה שבצומת מסוים התחילו להיות תאונות ואז כמובן עוצרים את הכול ורצים לתכנן והולכים לטפל בעניין הזה.

<אלי מורגנשטרן: בהחלט.

יעקב אשר: משטרת ישראל.

יעקב אשר: הייתי רוצה לשמוע מכם על מידת המעורבות שלכם בהחלטות, איזה צמתים עושים, איזה נקודות עושים ואיזה לא, והאם יש לכם נתונים כלשהם למקומות בתוך הערים שבאמת בוצעו הדברים והאם באמת חלה ירידה במספר התאונות.

יעקב אשר: איך אתם ממששים את הדופק בעניין הזה?

<ידידיה סבג: קודם כל, אנחנו מברכים על הפרויקט.

<ידידיה סבג: הפרויקט הזה התחיל לפני מספר שנים והוא הורחב.

<ידידיה סבג: מן הסתם, אם הוא הורחב, סביר להניח שהייתה שם הצלחה וקיימת הצלחה.

<ידידיה סבג: לא נוח לי לשמוע את הדברים היום כמו שהם נאמרו כאן כי באמת אנחנו מבינים את הסוגיה ובסופו של דבר מוקד סיכון שמטופל, זה מונע תאונות דרכים ומציל חיים ואותנו כמשטרה מפנה באופן עקרוני – בואו לא ניכנס כרגע לצומת כזה או אחר – למקומות אחרים שמן הסתם גם שם יש לנו מה לעשות.

<ידידיה סבג: שיתוף הפעולה שלנו הוא הדוק עם כל הגורמים, בין עם הרשות הלאומית, בין עם הרשויות המקומיות ובטח עם משרד התחבורה.

<ידידיה סבג: המהנדסים שלנו שפרוסים בכל המחוזות מחוברים לאגף התשתיות ומקיימים אתו שיח שוטף.

<ידידיה סבג: אנחנו חברים בוועדה.

יעקב אשר: אתם חברים בוועדה שמחליטה.

<ידידיה סבג: כן.

<ידידיה סבג: הגורמים הטריטוריאליים שהם הפיבוד של האירוע, שלהם יש את הידע ואת הנתונים ואת ההסתכלות הכי טובה על מוקדי הסיכון, מעצם זה שהם חיים ונושמים את השטח בפוליגונים מצומצמים, הם גם שותפים לזה ונוטלים חלק.

<ידידיה סבג: על בסיס מה ששמעתי כאן אני חושב שבאמת הדבר המתבקש הוא ליצור איזשהו לוח זמנים קשיח שייצור מחויבות לביצוע.

<ידידיה סבג: יש כסף, יש תכנון, בהרבה מקומות יש ביצוע אבל באמת חבל כי בסופו של דבר תשתית מצילה חיים.

<ידידיה סבג: יש עוד הרבה דברים במעגל הזה של הטיפול שפותרים את הבעיה, אבל התשתית בהחלט יש לה משקל כבד מאוד ולא רק בתחום העירוני אלא גם בתחום הבין עירוני אבל אנחנו כרגע דנים בעירוני ולכן זאת הנקודה.

יעקב אשר: האם יש מצב שבו באותן ישיבות שיושבים עם ראש הרשות אתם ממליצים באופן קטיגורי על מקום מסוים בעדיפות ראשונה כי אתם יודעים שהוא בעייתי מאוד?

יעקב אשר: בפני ראש רשות או בפני המנהלים?

יעקב אשר: האם הם לוקחים את זה לכיוון אחר שם יותר חשוב להם לבצע תשתית כזו או אחרת ואז ידו של מי גוברת?

<ידידיה סבג: אין כאן הורדת ידיים עם הרשויות.

<ידידיה סבג: בסך הכול השיח הוא שיח טוב.

<ידידיה סבג: יש כאן דברים חד ערכיים.

<ידידיה סבג: יש כאן קריטריונים כך שאין כאן ויכוח אם צומת כזה או אחר ידורג כך או אחרת.

<ידידיה סבג: הבעיה העיקרית היא, כמו שנאמר כאן, היא הביצוע.

יעקב אשר: תודה.

יעקב אשר: שלמה דולברג.

יעקב אשר: קודם כל, אני מודה לך על שאתה מגיע לדיון הזה.

יעקב אשר: אני יודע שגם הוצאת מכתבים לכל ראשי הרשויות וניתחתם את הנושאים הללו כדי לראות היכן יש חסמים וכדי לתקן את הדברים.

יעקב אשר: אני אשמח לשמוע בפירוט.

<שלמה דולברג: תודה רבה לך אדוני על הדיון.

<שלמה דולברג: לנו היה חשוב לקחת חלק בו.

<שלמה דולברג: אני חושב שזאת פעם ראשונה מזה זמן רב שמתקיים דיון מהסוג הזה עם פירוט ברמה הזאת ולנו זה חשוב.

<שלמה דולברג: אני רוצה גם להודות לאנשי הרשות הלאומית לבטיחות בדרכים שנמצאים כאן, שעובדים הרבה מאוד אתנו ועם הרשויות המקומיות בנושאים האלה.

יעקב אשר: נשמע אותם אחר כך.

<שלמה דולברג: נמצא כאן גם יחיאל מונטג מעמותת עיניים בדרכים שגם הוא עושה הרבה על חשבון זמנו הפרטי ונמצאות עוד עמותות שמעורבות בעניין הזה.

<שלמה דולברג: אנחנו למעשה ניתחנו בעזרת היחידה הכלכלית שלנו את הנתונים שהוצגו כאן בדיון הקודם.

<שלמה דולברג: נמצא כאן ציון הכלכלן שלנו.

<שלמה דולברג: הגענו לכמה מסקנות שנוגעות לתקצוב ולשיטת התקצוב והיינו רוצים להציג אותן.

<שלמה דולברג: יכול להיות שאפשר יהיה לעבור לתהליך של ניצול קצת יותר טוב באמצעים אלו.

<שלמה דולברג: קודם כל, כולנו רואים שבמקום שהמצ'ינג הוא נמוך, שיעור הניצול הוא הרבה יותר גבוה.

<שלמה דולברג: יש לנו 190 רשויות מקומיות מתוך 250 שהן רשויות שתלויות בתקציב המדינה.

<שלמה דולברג: הרשויות האלה לא יכולות לאזן את עצמן בלי מימון מתקציב המדינה.

<שלמה דולברג: לדרוש מהן מצ'ינג של עשרים או שלושים אחוזים בפרויקטים האלה, זאת דרישה קשה מדי עבורן.

<שלמה דולברג: אנחנו חושבים שראוי לרשויות האלה החלשות – בעצם אלה רשויות נתמכות – להוריד את שיעור המצ'ינג כדי לזרז את הניצול.

<שלמה דולברג: הדבר השני הוא שיטת ההתחשבנות.

<שלמה דולברג: שיטת ההתחשבנות כמקובל בפרויקטים תשתיתיים היא שאתם עושים, מגישים חשבונות, ואז אתם מקבלים את הכסף.

<שלמה דולברג: בעצם זה יוצר מצב שלרשויות רבות שיש להן חוסר תקציב, זה מעכב אצלן את הביצוע.

<שלמה דולברג: פשוט מעקב את הביצוע.

<שלמה דולברג: אנחנו הגענו עם הרבה משרדי ממשלה לשיטת המקדמות.

<שלמה דולברג: זה קורה מול משרדים אחרים, זה יכול לקרות גם כאן, כאשר רשות יכולה לקבל אחוז גבוה יותר של מקדמה על הפרויקט הזה כדי שהיא תוכל לזרז אותו ולהתקדם בביצוע שלו.

<שלמה דולברג: יש קושי להעביר תקציב מסעיף לסעיף.

יעקב אשר: רגע.

יעקב אשר: אני אתעכב על הנקודה הקודמת שלך.

יעקב אשר: כשאתה מדבר על משרדים אחרים, תן דוגמה.

<שלמה דולברג: למשל המשרד לביטחון פנים.

<שלמה דולברג: הוא מממן כמות גדולה מאוד של אבטחה בבתי הספר הסתבר שהיום אפשר לקבל ארבעים אחוזים מקדמה ולקדם את עלות האבטחה ואת ביצוע האבטחה ולא לחכות ל-Back to back, לסיים ביצוע.

<שלמה דולברג: זה הרבה זמן, זה נטל כבד וזה דוחה את הביצוע.

<שלמה דולברג: השיטה הזאת יכולה להשתנות לטובה.

<שלמה דולברג: יש צורך חשוב להעביר תקציב מסעיף לסעיף.

<שלמה דולברג: אני מבין שיש מגבלות בשיטת העבודה של המשרדים, אני לא יודע, פיליפ, אם נכנסתם למרכבה או לא נכנסתם אבל מערך המרכבה מסוגל לאפשר לנו כרשויות מקומיות להעביר כסף מתקציב לתקציב.

<שלמה דולברג: הגזברים העבירו אלינו הרבה דיווחים שיש קושי במקומות שיש זנב של תקציב להעביר ולנצל אותו לפרויקטים אחרים.

<שלמה דולברג: אני חושב שזה שווה בדיקה מצדכם, של שיטת העברת כסף מתקציב לתקציב.

<פיליפ פארן: עזבו את אם יש 10,000 שקלים מיותרים באיזשהו פרויקט, תן לי את זה למקום אחר.

<פיליפ פארן: מה שלא צריך לפרויקט הזה, אנחנו מוחקים ומביאים תקציב חדש.

<פיליפ פארן: אנחנו מתנהלים בהתאם לחוק יסודות תקציב המדינה.

יעקב אשר: כשאתה מתכוון להעברה מסעיף לסעיף, תן לי מקרה קלאסי.

<שלמה דולברג: למשל עיריית נס ציונה סיימה פרויקט והצליחה בגלל מכרז טוב מאוד להוזיל אותו בשלושים אחוזים, היא יכולה באופן זמין ומהיר לנצל אותו לפרויקט אחר שמוכר על ידי משרד התחבורה.

יעקב אשר: שאושר.

<שלמה דולברג: שכבר אושר.

<אלי מורגנשטרן: אני לא מבין למה צריך להעביר מפרויקט אחד לשני.

<אלי מורגנשטרן: כל מוקד סיכון, אנחנו מתקצבים אותו.

<שלמה דולברג: כי רוב ההרשאות שלכם הם בהיקפים נמוכים יותר מגובה הפרויקט.

<שלמה דולברג: יש לכם הוצאות שוליות בשוליים שאתם לא מכירים בהן.

<אלי מורגנשטרן: אז צריך לתת יותר ממאה אחוזים ממחיר פרויקט לפרויקט?

<שלמה דולברג: אני חושב שזה יכול לזרז.

יעקב אשר: שלמה אומר שבעצם הכול הולך בסופו של דבר לדברים שאתם מכירים בהם ואתם גם לא תאשרו דבר ששולם עליו סכום מופרז.

יעקב אשר: הוא אומר שברגע שיש לי שניים-שלושה פרויקטים ואחד הצלחתי להוזיל ונשאר עודף, תעבירו את זה לפרויקט אחר.

יעקב אשר: לפעמים אתה גם עושה פרויקט מסוים ויכול לעשות אותו טיפה יותר טוב אלא שלא היה מספיק תקציב ולכן הוא לא אושר.

יעקב אשר: אבל אם נשאר לך מפרויקט אחר, איזושהי גמישות מסוימת שאם אתה יודע לגדור אותה ועד גבול מסוים, אני לא חושב שיכולה להיות בעיה גדולה מאוד.

יעקב אשר: זה נכון שאתם קשורים לחוק יסודות התקציב אבל אני יודע שכן יש אפשרויות.

<שלמה דולברג: עוד שני דברים ברשותך אדוני היושב ראש.

<שלמה דולברג: אגב, הכול ביקורת בונה.

<שלמה דולברג: אנחנו רוצים כאן לשפר ולא באים לתקוף אף אחד.

<שלמה דולברג: להפך, יש כאן שיתוף פעולה עם המשרדים, גם עם משרד האוצר וגם עם משרד התחבורה, שהוא בהחלט ראוי לציון.

<שלמה דולברג: יש נתק מסוים בין הרשויות המקומיות לחברות הבקרה שלכם.

<שלמה דולברג: חברות הבקרה שלכם לא מונחות לשקף את הדיווח שלהן בזמן מקביל גם לרשויות המקומיות ואז בעצם הרשות המקומית שרוצה לדעת מה ההערות של חברת הבקרה, היא צריכה לבקש את זה מהמשרד ועובר זמן עד שהיא מקבלת.

<שלמה דולברג: אני חושב שאין כאן סודות.

<שלמה דולברג: ההערות של חברת הבקרה יכולות להגיע במקביל לרשות המקומית כדי שאפשר יהיה לתקן את הדברים באופן הרבה יותר מהיר.

<שלמה דולברג: יש הערה שאני מבקש לקבל אותה כהערה בונה לגבי תקציבי סימון כבישים ואביזרי בטיחות שבשנים האחרונות יש ירידה גדולה בתקצוב הזה ויש דווקא ביקוש.

יעקב אשר: זה חלק מהמאתיים מיליון שקלים?

יעקב אשר: הדברים השוטפים, גם הם במאתיים מיליון השקלים?

יעקב אשר: אני קורא להם דברים שוטפים.

<שלמה דולברג: אולי פחות תשתיתי.

יעקב אשר: זה לא תשתית.

יעקב אשר: זה שימור תשתית.

<שלמה דולברג: מה זה חשוב?

יעקב אשר: זה חשוב מאוד.

יעקב אשר: השאלה למה זה בתוך המאתיים מיליון שקלים.

<קריאה: ולמה זה בירידה.

יעקב אשר: אל תגידו כשאתם מגיעים לוועדה כבשורה שב-2016 ו-2017 - - -

<אלי מורגנשטרן: הלוואי הבעיה שלנו הייתה שאין מספיק כסף לפרויקטים.

יעקב אשר: אני רוצה לומר לך משהו על הפרויקטים השוטפים האלה.

יעקב אשר: השוטפים האלה, אם רשות מקומית יודעת שהיא מתוקצבת לדבר כזה בצורה שוטפת, במיוחד רשויות חלשות.

יעקב אשר: אני זוכר את עצמי מתלבט.

יעקב אשר: אני זוכר שהייתה החלטה דרמטית בזמנו עת הייתי ראש עיר לצבוע לא פעמיים כמו שהיו נוהגים לעשות בעיר בני ברק בזמנו אלא לצבוע ארבע פעמים בשנה את מעברי החציה.

יעקב אשר: זאת הייתה החלטה דרמטית שהגזברות כמעט נפלה מהכיסא וזקני אגף התשתיות לא זכרו החלטה כזאת.

יעקב אשר: כשאתה רשות עשירה, אין לך בעיה, אתה צובע לא רק לשם בטיחות אלא אתה גם אומר שזה יפה, העיר יפה וזה עושה רושם טוב על המבקרים בה.

יעקב אשר: זה תקציב שלדעתי צריך להיות מנותק מאותם פרויקטים.

יעקב אשר: בוא נריב עכשיו על הכסף, אתה תרצה להוריד את ההוא ל-175 ו-25, תעמדו בביקורת הציבורית בעניין הזה כי אני חושב שזה ייגמר אחרת.

יעקב אשר: אני לתומי חשבתי שהפרויקטים השוטפים לא נמצאים כאן.

יעקב אשר: אם זה כן נמצא כאן, הצלחתם להרגיז אותי הבוקר ואני שואל כמה מתוך המאתיים מיליון השקלים האלה הולך לפרויקטים שוטפים שזה צביעה, סימון, בטיחות וכולי.

<פיליפ פארן: 25 מיליון שקלים.

<שלמה דולברג: אני רוצה להדגיש, ברשותך אדוני היושב ראש.

<שלמה דולברג: תראו, אלה תקציבים שאולי הם לא גדולים אבל לרשויות המקומיות - - -

<קריאה: אלה תקציבים שקודם כל מנצלים אותם בצורה הרבה יותר זמינה מהירה.

יעקב אשר: בדרך כלל יש לך כבר חוזה עם קבלן לכמה שנים.

<שלמה דולברג: כן.

<שלמה דולברג: זה משהו יותר פשוט.

<אלי מורגנשטרן: זה תקציב שהוא באופיו עירוני.

<אלי מורגנשטרן: זה אמור להיות.

יעקב אשר: הוא לא עירוני.

יעקב אשר: הוא עירוני שוטף.

יעקב אשר: הוא לא פרוייקטלי.

<אלי מורגנשטרן: הוא לא אמור להיות.

<אלי מורגנשטרן: זה שמשרד התחבורה נותן לזה כסף בשביל לסייע לרשויות המקומיות, זה בסדר.

יעקב אשר: מגיע לכם זר פרחים.

<אלי מורגנשטרן: לא לנו אלא למשרד התחבורה.

יעקב אשר: כמובן.

<אלי מורגנשטרן: זאת לא הדרך לטפל במוקדי סיכון.

<אלי מורגנשטרן: זה נושא בפני עצמו.

יעקב אשר: זה צריך לצאת מהסעיף של מוקדי סיכון.

<אלי מורגנשטרן: כן.

<אלי מורגנשטרן: אם המשרד מאוד רוצה להגדיל את תקציביו, זו שאלה שמשרד התחבורה צריך לענות עליה.

יעקב אשר: בעזרתו של משרד האוצר.

יעקב אשר: אני בטוח שפיליפ לא יוכל לתת לי את התשובה לעניין הזה.

יעקב אשר: אני חושב, ואני אומר את זה גם לפרוטוקול, שכאשר אנחנו באים ומציגים – וישבה המנכ"לית שלכם והציגה בדיון בוועדה אצלנו – את זה שהגדילו את התקציב - - -

<אלי מורגנשטרן: אולי צריך להתנות את זה במי שעושה את הפרויקטים האחרים.

<שלמה דולברג: אני לא חושב שכדאי לקשור את זה.

יעקב אשר: לדעתי זה צריך להיות תקציב של בטיחות, של שימור הבטיחות, נקרא לזה כך.

יעקב אשר: יכול להיות שצריך להגדיל אותו וזה צריך להיות מנותק לגמרי מהמאתיים מיליון שקלים בהם אתם באים עם פרויקטים.

יעקב אשר: באותו שימוע שנעשה בוועדת הכלכלה, נדמה לי שדיברו על מספרים אחרים, שדרשו, אבל זה באופן טבעי.

יעקב אשר: לפחות באתם עם בשורה של מאתיים מיליון שקלים ואלה צריכים להיות מאתיים מיליון שקלים שמיועדים לפרויקטים בהם נכנסת למקום וסיימת אותו אחת ולתמיד.

יעקב אשר: זה לא קשור לשימור ולאחזקה שוטפת, עם כל הכבוד.

<שלמה דולברג: יש עוד נושא אחד שברשותך אדוני היושב ראש הייתי רוצה להתייחס אליו וזה הנושא של היכולת של הרשויות המקומיות להיכנס אל התקציבים עצמם ולקבל עדכון און ליין של הניצול.

<שלמה דולברג: זה לא קיים היום ולמיטב הבנתנו אפשר לשפר את זה בשיטת המרכבה.

<שלמה דולברג: אני לא יודע מה התכניות ארוכות הטווח שלכם, אבל גזבר עירייה צריך שתהיה לו יכולת להיכנס אל הכרטיס ולדעת היכן הניצול שלו כדי שהוא יוכל לזרז את הניצול.

יעקב אשר: זה מה שאמרת קודם לגבי הבקרה.

<שלמה דולברג: כן.

<שלמה דולברג: זאת גם הבקרה וגם היכולת להגיע אל הנתונים עצמם באופן עצמאי.

<שלמה דולברג: אני חושב שזה יכול לזרז.

יעקב אשר: אני מסכים אתך.

יעקב אשר: אני מעורב כי אני מגיע מהמקום הזה.

יעקב אשר: אנחנו הרי רוצים לחסך זמן.

יעקב אשר: אנחנו לא מדברים כן על עיכוב של פרויקטים של עשר שנים.

יעקב אשר: אנחנו מדברים אפילו על חמישה, שישה חודשים שהלכו לאיבוד וחבל.

יעקב אשר: מה ששלמה אומר, הוא מדבר על ביקורת עצמית, על עצמו.

יעקב אשר: הוא לא מבקר אתכם בעניין הזה, אם שמתם לב.

יעקב אשר: הוא אומר שגם גזבר רשות, לפעמים עד שהוא מצליח לדעת אם החבר'ה שלו באגף המבצע נכנסו לעניין ומבצעים, גם הוא לא יודע איפה זה אוחז בדיוק אלא הוא צריך לשמוע מהם כאשר באים ומסבירים לו במצגות כאלה ואחרות שיש בעיות כאלה ואחרות.

יעקב אשר: צריכה להיות שקיפות כי אתה יודע שגזברים וראשי עיר בדרך כלל אוהבים לראות ניצול, כי כשאתה לא מנצל, אתה מגיע למשרדי ממשלה וחוטף על הראש, ובצדק.

יעקב אשר: לכן חשובה מאוד השקיפות הזאת כך שגם גזבר העירייה ידע וגם ראש עיר.

יעקב אשר: יש כאלה שיודעים להיכנס למחשב ולבדוק בבוקר מה המצב, כמה פרויקטים בוצעו, כמה רחובות נוקו ודברים מהסוג הזה.

יעקב אשר: יש ראשי עיר כאלה ואני אומר את זה מהכרות אישית עם חלק מהם.

יעקב אשר: חשוב מאוד, פיליפ, לבדוק את הנושא הזה של השקיפות הדו צדדית, גם של הרשות וגם שלכם עם חברת הבקרה ואני בטוח שאחר כך אתה תתייחס לזה.

<פיליפ פארן: אני אתייחס.

יעקב אשר: הרשות הלאומית לבטיחות בדרכים.

<צביקה דן: אני המשנה למנכ"ל ומנהל חטיבת המבצעים, חטיבה שעובדת עם הרשויות המקומיות.

יעקב אשר: היום אתם חטיבת מבצעים שלא עושה את המבצעים אלא מתכללת אותם, מבקרת אותם, שומרת עליהם, עוקבת אחריהם.

<צביקה דן: כן.

<צביקה דן: בדיוק כך.

<צביקה דן: התהליך הזה, תהליך חשוב, כאשר צוות יושב, צוות שציין פיליפ, גם של הרשויות המקומיות, גם אנחנו, גם משרד התחבורה וגם המשטרה יושבים על כל עיר ולמעשה מסתכלים על התאונות, על הצמתים ועל הרחובות האדומים וקובעים את המענה.

<צביקה דן: זה תהליך שהוא מאוד מאוד נכון ומבורך ואשרינו שיש לנו תהליך כזה.

<צביקה דן: מי שמוביל את התהליך זה משרד התחבורה.

<צביקה דן: אנחנו שותפים לתהליך הזה.

<צביקה דן: באופן כללי אנחנו יושבים עם כל עיר.

<צביקה דן: פיליפ הציג כאן את טופ 34.

<צביקה דן: 34 רשויות שהן במיקוד שלנו.

<צביקה דן: לפני שהוועדה מתכנסת, אנחנו כרשות לאומית יושבים עם כל רשות מקומית, באים עם נתוני התאונות על הצמתים ועל קטעי הדרך ולמעשה מוודאים שהגשת הבקשות לוועדה הן בהתאמה לאותן תאונות שיש בצמתים ובקטעי הדרך.

<צביקה דן: זה בעצם הדבר שאנחנו עושים ואחרי כן בוועדה אנחנו אכן מוודאים.

<צביקה דן: אנחנו באים עם כל הנתונים, עם כל המידע על התאונות הללו.

<צביקה דן: אני רוצה לציין שהשנה הכנו תכנית מתכללת לאומית לטיפול בהפחתת התאונות והנפגעים בקרב הולכי הרגל.

<צביקה דן: מן הסתם רוב, כמעט תשעים אחוזים מהנפגעים שלנו, מנפגעי הולכי רגל, הם בתוך הערים, במרכזי הערים.

<צביקה דן: שם ביקשנו מסלול יותר מהיר לרחובות אדומים, תקציב מסוים לטפל בבעיות.

יעקב אשר: אתה מדבר על השנה, על 2017?

<צביקה דן: כן.

<צביקה דן: יש שיתוף פעולה מאוד טוב עם משרד התחבורה מהבחינה הזאת.

יעקב אשר: אנחנו היום בתחילת 2017.

יעקב אשר: האם הוועדה הזאת כבר התכנסה והחליטה על 2017 או עדיין לא?

<פיליפ פארן: אנחנו כבר ישבנו כמעט עם כלל הישובים בטופ 34.

יעקב אשר: אתם ממש לקראת גיבוש.

<פיליפ פארן: הבקשות שהגיעו מהרשויות הן מעובדות, עוברות לכלל חברי הוועדה ובחודש הקרוב אנחנו יושבים על כל המחוזות, על כלל המשתתפים.

יעקב אשר: הוצאות ותקצוב.

<פיליפ פארן: מכיוון שמדינת ישראל היא גדולה, גם אצלנו בתוך משרד התחבורה, גם ברשות הלאומית, גם במשטרה, אנחנו רוצים את האנשים שמטפלים ספציפית.

<פיליפ פארן: במשטרה מגיעים אנשי שטח שאומרים לך שהנה, כאן הייתה תאונה, זו הסיבה, זה הכשל.

<פיליפ פארן: זו ועדה שהיא יורדת לרמה של המיקרו.

יעקב אשר: אבל היא מדברת על שנה אחת.

יעקב אשר: נכון?

<פיליפ פארן: שנה אחת.

יעקב אשר: לא בשביל לתקוף אותך.

יעקב אשר: אני מכיר אותך כאחד העובדים היותר מסורים וחרוצים במשרד התחבורה ואני לא רוצה להפיל עליך, אבל אתה כרגע מבחינתי כל המשרד.

יעקב אשר: אתה כרגע הנהלת המשרד.

יעקב אשר: האם זה לא נכון להתחיל את האירוע הזה במהלך שנה קודמת, ב-2016?

<פיליפ פארן: זה מתחיל.

יעקב אשר: אני מבין שהיום אתם נמצאים בישורת האחרונה כשאנחנו כבר ב-2017.

יעקב אשר: זה רק מחזק עוד דבר, את מה שאמרתי קודם שנכון יהיה לעשות את זה לתכנית של כמה שנים כי אז אתה חוסך את כל הסבב הנוסף הזה.

יעקב אשר: שוב, יש לך כבר נתונים שאתה יודע אותם, כבר קיבלת עליהם החלטה, על הכרה בצורך, על תעדוף וכולי וזה יכול לחסוך גם את הסבב הנוסף הזה.

<פיליפ פארן: דווקא תכנית דו שנתית יכולה לחסוך לי המון עבודה בעניין הזה.

<פיליפ פארן: הסיבה שבמרץ אנחנו יושבים על הבקשות של הרשויות המקומיות היא כי אנחנו עד סוף 2016 קיבלנו את הבקשות, מיינו, ומכיוון שאנחנו נוהגים בגישה סלחנית עם הרשויות המקומיות, היכן שרשויות לא התמקדו, לא הגיעו - - -

יעקב אשר: מתי ביקשתם מהרשויות להגיש את הבקשות?

יעקב אשר: באיזה תאריך?

יעקב אשר: 2016 כמובן.

יעקב אשר: באיזה חודש?

<פיליפ פארן: בחציון השני של 2016.

יעקב אשר: תחילת חציון?

יעקב אשר: סוף חציון?

יעקב אשר: סליחה על השאלות המטרידות.

<פיליפ פארן: באוגוסט.

<פיליפ פארן: מתי שהוא באוגוסט.

<פיליפ פארן: בגדול, מאחר שאנחנו ברמה צרכנית, מיינו.

<פיליפ פארן: יש המון שאלות סביב הפרויקט הזה, האם בכלל התכוונתם שהוא קטגוריית בטיחות כי אנחנו יודעים שהם לא יקבלו מענה ובגלל זה אנחנו נתנו את האופציה של תגובה של הרשות המקומית לטייב את הבקשות שלהם כדי שלא ייווצר מצב שלא אמרנו להם והם לא קיבלו.

<פיליפ פארן: זה לא מבחן.

יעקב אשר: אני אעצור אותך כאן כי בשעה 10:00 אמורים לסיים את הדיון.

יעקב אשר: חבל אבל יש דיון חשוב אחר.

יעקב אשר: בסיכום אני אומר כמה מלים על הדברים האלה.

<צביקה דן: כל פעולה שתקדם ותזרז מאיתור מוקד הסיכון ועד הטיפול בו שייעשה מכל הגורמים השונים - - -

יעקב אשר: איזה דברים אתה, כמי שמלווה את התכנית הזאת ואת הפעילות הזאת?

<צביקה דן: לגבי חלקם אתה שאלת בשאלות שלך.

<צביקה דן: צריך לזכור שהיום – אתן דוגמה - יש מוקדי סיכון שאנחנו מאתרים ולא מטפלים, לדוגמה נתיבי תחבורה ציבוריים.

<צביקה דן: יש תכנון במקומות מסוימים לנתיבי תחבורה ציבוריים.

<צביקה דן: אנחנו מתחבטים בוועדה, מקום כזה שמתוכנן בעוד שנתיים לצורך העניין לעשות שם מסלול תחבורה ציבורית או נת"צ, האם להשקיע.

<צביקה דן: אנחנו מנסים בינינו לקבל החלטות בעניין הזה, החלטות נכונות, ויש לא מעט דילמות.

יעקב אשר: בסך הכול אתה אומר שהתהליך הוא בסדר.

יעקב אשר: זה נכון שאין לכם הרבה שיניים, דיברנו על זה גם אתמול בוועדה לביקורת המדינה ונדמה לי שהיית בדיון.

<צביקה דן: כן.

יעקב אשר: אבל לפחות תעשו קולות של שיניים.

יעקב אשר: אני מנסה להבין אותך, להרים לך להנחתה כדי שתבוא ותגיד איפה אתה חושב שהתהליך צריך להשתפר יותר.

יעקב אשר: אם תגיד לי שהתהליך מצוין, גם זה בסדר.

יעקב אשר: אנחנו רוצים להפוך אתכם לגורם המתכלל, לגורם המקצועי, למצפן שלנו בענייני תאונות דרכים.

<צביקה דן: התהליך בטופ בו בעצם אנחנו באים עם הנתונים ואנחנו באמת מטפלים במוקדי הסיכון ואין כאן דברים אחרים לצורך העניין, בקשה כזאת או אחרת שהיא לא בתוך הקריטריונים שקבענו.

<צביקה דן: אני אומר את זה באחריות מלאה לגבי הטופ 34.

<צביקה דן: ככל שאתה נתת כאן המלצות ועלית כאן על הנקודות הנכונות בתהליך, לקצר, איתרנו עכשיו מוקד סיכון, עד הטיפול בו הדברים שאמרת כאן הם הדברים שככל שבאמת הם ייושמו על ידי הגופים השונים, זה יהיה מצוין לתהליך עצמו.

יעקב אשר: תודה.

יעקב אשר: אני שוב רוצה לזרוק משהו שעולה אצלי תוך כדי דיון.

יעקב אשר: כנראה אני לא יכול להשתחרר מהתפקיד הקודם שלי.

יעקב אשר: בהכירי את ראשי הערים ומה מניע אותם, יכול להיות שהיה צריך שהרשות הלאומית לבטיחות בדרכים תעשה איזשהו מדד, כמו שיש לנו תחרות או מיצ"ב שבודקים בתי ספר לפי הצטיינות ודברים מהסוג הזה.

יעקב אשר: לעשות איזשהו מדד.

יעקב אשר: אתם יכולים לעשות את זה, מה גם שזה לא כרוך בתקציב גדול.

יעקב אשר: לעשות על זה את כל הרעש הסביבתי של העניין הזה, לעשות איזשהו מדד של רשות שהיא מיינדד לנושא של בטיחות.

<צביקה דן: יש פרויקט שאנחנו הולכים לצאת אתו בקרוב והשלטון המקומי שותף לתהליך.

יעקב אשר: הוא לא אמר לי את זה.

<צביקה דן: תהליך של דירוג רשויות במדינת ישראל.

יעקב אשר: אנחנו אנשים עם כבוד לראשי הרשויות.

יעקב אשר: אף אחד לא רוצה לצאת לא טוב.

<צביקה דן: בקרוב הרשות הלאומית תצא עם הפרויקט הזה.

יעקב אשר: שאחד הפרמטרים יהיה ניצול תקציבי.

<צביקה דן: בוודאי.

יעקב אשר: וביצוע.

יעקב אשר: משמרות זה"ב.

יעקב אשר: לא יודע, קחו ארבעה, עשרה, 15 פרמטרים ותנו להם מיקוד.

<צביקה דן: יש פרמטרים.

יעקב אשר: מצוין.

<צביקה דן: מכמויות תאונות, דרך תשתיות, דרך חינוך.

<צביקה דן: בדיוק הדברים האלה.

יעקב אשר: ברוך שכיוונתי לדעת גדולים.

יעקב אשר: דוקטור משה בקר, מומחה בתחום בטיחות בדרכים.

<משה בקר: אני כאן בכובע יותר רחב.

<משה בקר: הייתי חבר מועצת העיר חיפה במשך עשרים שנים, מחזיק תיק התחבורה, ראש מטה הבטיחות בדרכים, אבל מעבר לזה כמי שיזם גם את המינהל לבטיחות בדרכים וגם את הרשות הלאומית, הכנסנו פרק בתחום של השלטון המקומי.

<משה בקר: כבודו, אני רוצה להפנות את תשומת לבך לעובדה שאנחנו צמצמנו את עצמנו בטיפול בבעיית תאונות הדרכים בגלל שהקריטריון הפך להיות מספר ההרוגים וזאת טעות גדולה.

<משה בקר: אם יש נזק כלכלי של תאונות דרכים של 15 מיליארד שקלים, תשעה מיליארד מתוך ה-15 מיליארד, אלה תאונות בתחום האורבני, העירוני.

<משה בקר: בערך כמעט שבעים אחוזים.

<משה בקר: כלומר, הבעיה המאוד גדולה נמצאת בתחום האורבני.

<משה בקר: אם אתה לוקח בתחום האורבני בשנה האחרונה, 120-130 הרוגים, שזה מהווה כשליש ממספר ההרוגים שהייתה במדינה, אתה מחלק את זה ל-250 רשויות מקומיות, יש כמה רשויות עם 10-15 הרוגים.

<משה בקר: מרבית הרשויות יהיו עם פצועים קשה ולא יהיו להן הרוגים.

<משה בקר: אז נוצר מצב שמבחינת סדרי הקדימויות, אם הקריטריון לקביעת מקום סיכון שמחייב טיפול, השקעה לשיפור, הוא שתי תאונות בשלוש השנים האחרונות – יש כאן טעות גדולה כי אין לזה שום תוקף סטטיסטי.

<משה בקר: לכן העניין הוא של החשיבה.

יעקב אשר: אתה מבין שזה נתון תומך.

<משה בקר: בהחלט, אבל אין לזה שום תוקף סטטיסטי מפני שהאקראיות לגבי שתי תאונות שהיו בשלוש השנים האחרונות היא גדולה מאוד וצריך לדעת דרך אחרת שיטתית כדי להתמודד ואני אתן דוגמה.

יעקב אשר: תן רעיון.

<משה בקר: בתחום העירוני נאמר שתשעים אחוזים מתאונות הולכי הרגל הם בעיה אורבנית.

<משה בקר: אנחנו יודעים שהרבה מאוד תאונות עירוניות נוספות אחרות, למשל במגזר הערבי, שיש לנו בתחום האורבני.

<משה בקר: יש לנו בעיות אחרות שדרך ההגדרה הוא לא נקודת תורפה או צומת תורפה אלא נושא תורפה ואני אתן דוגמאות שמתקשרות גם לשאלה.

יעקב אשר: דוגמה אחת כי יש לנו עוד אנשים שצריכים לדבר.

<משה בקר: אני אעצור כאן.

<משה בקר: אני חושב שאני בא דברים ספציפיים מתוך השטח ואני מציע שיינתן לי זמן לפחות כמו לאיש שאני הייתי מנחה אנשים כמוהו איך לעשות עבודה יותר רצינית במשרד התחבורה.

יעקב אשר: אנחנו מודים לך על זה שאתה מגיע.

<משה בקר: אני יכול לעצור כאן אם כבודו רוצה.

<משה בקר: אני רוצה לתת שתיים-שלוש דוגמאות.

יעקב אשר: שתיים.

<משה בקר: ניקח את העניין של בעיית מעברי החציה.

<משה בקר: מדברים הרבה על מצלמות מהירות למשטרה.

<משה בקר: אני הייתי אומר אחרת.

<משה בקר: קח את מעברי החציה, אלף, בהם היו תאונות עם הולכי רגל, שאתה הולך ומסדיר להם רמזור לפי דרישה.

<משה בקר: כלומר, זה לא בצומת אלא זה בקטע דרך, יש מעבר חציה, אתה שם רמזור, בא הולך רגל ולוחץ.

<משה בקר: רק כשהוא לוחץ, נדלק לו בזמן מתאים, מתואם עם כלי הרכב, כדי שהוא יוכל לחצות.

<משה בקר: על מעבר החציה הזה תתקין מצלמה שמי שלא נותן את זכות הקדימה להולך הרגל לעבור במעבר החציה, הולך הרגל ידע שראשית, הוא מכוסה על ידי זה שיש לו רמזור, אבל לא מספיק לו כי יש כאלה שנעצרו ויש כאלה שעוקפים אותם תוך כדי המעבר, ואז המצלמה יכולה לצלם.

<משה בקר: אני אומר אלף.

<משה בקר: דוגמה נוספת.

<משה בקר: ניקח את העניין של טיפול במקדם החיכוך של תשתיות, אחד הנושאים המוזנחים ביותר בשלטון המקומי כי אין תקציב לעניין מפני שאם משרד התחבורה נותן כסף לפיתוח פרויקטים וכך הלאה, הוא לא נותן כל שנה חמישה אחוזים לעשרים שנים תחזוקה כי זה לעשרים שנים בדרך כלל, כל פרויקט.

<משה בקר: חמישה אחוזים כל שנה מערך הפרויקט שישמש בסיס לתחזוקה.

<משה בקר: אז עושים תחזוקת שדר במקום תחזוקה שוטפת ואז מקדם החיכוך, במקום שהוא יהיה 0,7-0,8, יורד, אנשי המשטרה יודעים, ל-0,5 או ל-0,4, במצב רטוב, החלקה ואתה במקום למנוע את התאונה, אתה פוגע.

<משה בקר: אני מדבר על העניין של לראות את מקדם החיכוך כנושא תחזוקתי בטיחותי ואני יכול להביא עוד כמה דוגמאות.

<משה בקר: דבר אחד אני רוצה לומר וזה קשור לעניין של בקרה מערכתית, לעניין של הרשות הלאומית.

<משה בקר: הם עוברים עכשיו רה-ארגון.

<משה בקר: בזמנו אני הקמתי את מטות הבטיחות העירוניים ודאגתי שברשות הלאומית יהיה מערך שיוצר קשר בין משרד התחבורה והרשות הלאומית עם מטות הבטיחות העירוניים, כך שתהיה בקרה.

<משה בקר: מול כל מטה בטיחות, היה רכז אזורי שהיה מגיע ובודק אתם.

יעקב אשר: יש שיתוף פעולה.

<משה בקר: לא.

<משה בקר: אני אומר שמחקו את העניין של הרכזים האזוריים.

<צביקה דן: לא.

<צביקה דן: זה קיים.

<משה בקר: קיים בקנה מידה קטן.

יעקב אשר: אני מבקש.

יעקב אשר: יש דברים שאנחנו לא יכולים להיכנס אליהם עד הסוף.

<משה בקר: אם תהיה בקרה יותר חזקה מצד הרשות, לשבת ולראות לא רק בפרויקטים האלה אלא בראייה יותר רחבה - - -

יעקב אשר: תודה על דברי הטעם שלך.

יעקב אשר: דן קדרון, נכים למען נכים.

יעקב אשר: ממש בקצרה.

יעקב אשר: אני ממש מבקש.

<דני קדרון: תודה רבה כבוד היושב ראש, מנהלת הוועדה והפורום הנכבד הזה.

<דני קדרון: אני מסתובב הרבה בכל הארץ ליד בתי ספר ורשמתי לי כמה דברים שאני רוצה להעביר אותם בקצרה כי אני חושב שזה מציל חיים.

<דני קדרון: אחד הדברים הוא שבילי האופניים.

<דני קדרון: זה דבר שצריך להיות פרויקט, לשבילי אופניים, כי כל האופניים החשמליים נוסעים בפראות.

<דני קדרון: בשנה שעברה היו לנו 17 הרוגים בשבילי אופניים.

<דני קדרון: מעברי החציה.

<דני קדרון: מעברי החציה ליד בתי הספר, אני מסתובב, אני ומשה בר, בכל הארץ.

<דני קדרון: כל בוקר אני מניע את הרכב והולך להסתכל ליד בתי הספר.

<דני קדרון: אני מגלה דברים ואני גם מצלם אותם.

<דני קדרון: מעברי חציה לא צבועים, פסי האטה לא צבועים.

יעקב אשר: התחזוקה עליה דיברנו.

<דני קדרון: כן.

יעקב אשר: אני אתייחס לזה בסיכום.

יעקב אשר: תודה.

<דני קדרון: מפרצים להורדת תלמידים ליד בתי הספר.

<דני קדרון: יש הרבה רכבי הסעות שאני גם מצלם.

<דני קדרון: עומדים.

<דני קדרון: לפעמים אין מקום ולכן הם עומדים בכיכר ומורידים ילדים בכיכר.

<דני קדרון: חבר'ה, זה פשוט לומר שמע ישראל.

<דני קדרון: דבר אחרון, תמרורים ליד בתי הספר.

<דני קדרון: זה מקור ביטחוני וזה דבר שהיום ישמור על כל ילדינו.

<דני קדרון: אני רוצה לברך את יושב ראש הוועדה, את מנהלת הוועדה ואת כל הפורום המכובד הזה על המסירות שלכם.

יעקב אשר: תודה רבה.

יעקב אשר: דורון קדמיאל, עמותת עיניים בדרכים.

<דורון קדמיאל: תודה על זכות הדיבור.

<דורון קדמיאל: אדוני פתח את הישיבה עם בתי הספר וידידי משמאל דיבר על בתי הספר.

<דורון קדמיאל: דיברו כאן אנשים לפני על בתי הספר.

<דורון קדמיאל: העמותה שלנו פועלת 14 שנים, משנת 2003.

<דורון קדמיאל: מי שדחף אותה והיה הרוח החיה, האיש שנמצא כאן לשמאלי מר יחיאל מונטג.

<דורון קדמיאל: אנחנו עוסקים בדבר אחד ספציפי והוא הגברה ואבטחה של ביטחון הילדים כאשר הם מגיעים למוסדות החינוך.

<דורון קדמיאל: סביב מוסדות החינוך.

<דורון קדמיאל: מה שתיאר כאן ידידי משמאל על החניה הכפולה והמשולשת והורדת הילדים שהם בגובה של מכסה מנוע של רכב, שעוברים בין כלי הרכב, באמת השערות סומרות.

<דורון קדמיאל: הפתרון שלנו, שהפעלנו אותו כבר ב-254 בתי ספר במדינת ישראל, ויש לנו רשימת המתנה של 250 בתי ספר, הפתרון הזה עובד היום ב-85 רשויות במדינת ישראל.

יעקב אשר: מה הפתרון?

<דורון קדמיאל: הפתרון הוא מפרצי חניה צבועים ומסומנים.

<דורון קדמיאל: הורים שמורידים ילד מרכב, שלוש שניות והרכב נוסע לדרכו.

<דורון קדמיאל: הורה מתנדב שעומד בצד פותח את דלת הרכב, לוקח את הילד החוצה בעדינות, סוגר את הדלת והאבא או האימא נוסעים לדרכם.

<דורון קדמיאל: זה לוקח שלוש שניות.

<דורון קדמיאל: הפעולה הזאת משפרת את כל מערך התנועה סביב מוסדות החינוך בזמן הקריטי הזה של 7:30 עד 8:00 באופן מאוד קריטי ומאוד אפקטיבי.

<דורון קדמיאל: העניין הזה של נשק וסע.

<דורון קדמיאל: רק בעיה קטנה אחת.

<דורון קדמיאל: אני יושב כאן בישיבה ושומע על מיליוני שקלים שלא מנוצלים בגלל סיבה זו או אחרת.

יעקב אשר: כמה עולה כזה נשק וסע לבית ספר אחד?

<דורון קדמיאל: לבית ספר אחד עולה כ-4,000-5,000 שקלים, פעילות שנתית וכאן דיברו על תחזוקה, וזה מחייב גם תחזוקה.

יעקב אשר: הכניסו את זה לקריטריון השנה?

<אלי מורגנשטרן: הנקודה היא שיש מקומות אחרים בהם יש תאונות דרכים שלא מטופלים.

יעקב אשר: אבל בקריטריון שלכם אלה גם בתי ספר.

<אלי מורגנשטרן: כן, אבל צריך לזכור שאנחנו רוצים לטפל דבר ראשון בתאונות הדרכים.

יעקב אשר: אנחנו לא נפתור את זה כרגע.

<קריאה: זה מונע תאונות דרכים.

<דורון קדמיאל: זה חלק ניכר מהעניין.

יעקב אשר: הרשות הלאומית, אני מבקש לבחון את זה.

יעקב אשר: אתם מכירים את הפרויקט הזה של נשק וסע?

<צביקה דן: כן.

יעקב אשר: תבחנו את זה.

יעקב אשר: אני רוצה לשמוע את חוות דעתכם באחת הישיבות הבאות.

<דורון קדמיאל: תודה רבה.

יעקב אשר: אחרון חביב, מרדכי פדר.

<מרדכי פדר: אני מודה לאדוני.

<מרדכי פדר: שתי הערות.

<מרדכי פדר: קודם כל, להסתמך על בקשות מהרשויות המקומיות גורם לכך שהרמה של הבטיחות בערים היא שונה מעיר לעיר.

<מרדכי פדר: בנושא הזה של לעשות דירוג של עיר, בניגוד לתפיסה שלנו שצריכה להיות סטנדרטיזציה, שכל הערים תגענה לרמה בטיחותית מקסימלית.

<מרדכי פדר: להגיד, בסדר, כאן יש מהנדסים פחות טובים וכאן חסרים מהנדסים, אנחנו ניתן לכל עיר ועיר לתכנן בעצמה – זה כמו שהיה לפני כמה שנים עם הכבאות ואנחנו רואים למה זה גרם.

<מרדכי פדר: הריכוז של הכבאות גרם לעלייה דרסטית ברמת הבטיחות בנושא האש.

<מרדכי פדר: אנחנו חושבים שזו הגישה בנושא הרשויות המקומיות.

<מרדכי פדר: הדבר השני הוא להסתמך אך ורק על תאונות בפועל, זה מוציא את האפשרות שהקהל יכול לתרום.

<מרדכי פדר: אנחנו מוצאים בכל התאונות הקטלניות זה שהרשות כבר פנתה למע"צ או שהתושבים התלוננו ואז קורית התאונה הקטלנית.

<מרדכי פדר: זאת אומרת, האינדיקציה של תאונה במקום מסוים היא לא בהכרח האינדיקציה שאומרת היכן צריך לטפל.

<מרדכי פדר: צריך להיות פתוח.

<מרדכי פדר: אני פונה כאן לרשות.

<מרדכי פדר: תלונות של תושבים שמכירים טוב את האזור שלהם, גם הרשויות המקומיות פונות למשרד התחבורה ולא תמיד מקבלות מענה ואחר כך קורות תאונות קטלניות.

<מרדכי פדר: זה שיש כאן שתי תאונות בתוך ארבע שנים, זה לא בהכרח קריטריון נכון.

<מרדכי פדר: ברשותך, שיר קטן.

<מרדכי פדר: אי שימוש בתקציבים אינו נושא לשיר אלא כאשר מדובר במוות בכבישים שיש לו קשר ישיר.

<מרדכי פדר: להסתפק בבקשות של העיריות גורם לבטיחות בהרבה רמות שונות.

<מרדכי פדר: במדינה מתוקנת היו מתחילים בניתוח כמותי של כל הצרכים ומדבר זה היו נגזרות תכניות תיקון וגובה תקציבים.

<מרדכי פדר: אבל אצלנו לא כך נוהגים.

<מרדכי פדר: קודם את רמת התקציב קובעים ולאחר מכן רואים מי ומה מקבלים ולבסוף מחלקים את הכספים.

<מרדכי פדר: אדוני היושב ראש, מה הבקשות.

<מרדכי פדר: סטנדרטיזציה ארצית של רמת הבטיחות בכל הרשויות המקומיות ושיתוף ציבור אקטיבי באיתור מקומות ותקצוב בגובה נאות של כל הדרישותץ.

<מרדכי פדר: תודה.

יעקב אשר: לך הרבה תודות.

יעקב אשר: פיליפ, תגובה קצרה שלך ואני מסכם.

<פיליפ פארן: לשלטון המקומי, כמה נקודות מענה.

<פיליפ פארן: קודם כל, היום אני יודע שיש פורטל של מרכבה שהגזברים מחוברים אליו באמצעות משרד הפנים שהוא יכול לתת תמונה תקציבית גם על תקציבי התחבורה.

<פיליפ פארן: אני רואה את זה יותר ויותר מהצד שלי.

יעקב אשר: גם תמונה תקציבית וגם ביצועית בפועל.

<פיליפ פארן: הכול.

<פיליפ פארן: יש להם תמונה תקציבית מלאה.

<פיליפ פארן: אני רואה יותר גזברים שהם יודעים להוציא את הנתונים.

<פיליפ פארן: זה קיים.

יעקב אשר: זה חשוב.

יעקב אשר: תבדקו את זה.

<פיליפ פארן: אנחנו נשמח אם בעתיד הפורטל הזה יחבר אותנו לחשבונות.

<פיליפ פארן: זה יכול לזרז את תהליכי ההעברה של החשבונות וגם את זמן התגובה שלנו בהתאם.

<פיליפ פארן: לגבי סימון והתקנים.

<פיליפ פארן: אנחנו נעשה איזושהי עבודה ונבדוק אם זה עונה לצרכים.

<פיליפ פארן: תמיד יותר קל לנו ללכת לפתרונות תשתיתיים גם אם זה בתחום של הסימון וההתקנים.

<פיליפ פארן: כל העניין של חברות הבקרה, הן נדרשות כבר מזמן להעביר בו זמנית את התגובות שלהן לרשויות המקומיות ברמה של החשבון.

<פיליפ פארן: חשוב לציין שבמעמד, טרם הוצאת ההתחייבות, האומדן של הפרויקט נבדק והתגובה עוברת לרשות המקומית עד השקל האחרון, כמה משרד התחבורה מוכן לתת לפרויקט הזה והיכן הוא לא נותן.

יעקב אשר: אני רוצה לסכם בכמה נקודות.

יעקב אשר: קודם כל, אני רוצה ברשות הלאומית לעשות איזושהי בדיקה, איזה רשויות לא מנצלות, בעצם לא מבקשות את התקציבים, והאם זה בגלל שלא נעשים דברים או נעשים.

יעקב אשר: אנחנו צריכים לדעת ולהיות בטוחים שברשויות האלה נעשית עבודה.

<קריאה: אולי לבדוק אם יש מצ'ינג או אין.

יעקב אשר: הפוך.

יעקב אשר: לא היית בדיון וחבל.

יעקב אשר: מצאנו שדווקא אותם מקומות בהם אין מצ'ינג כן עושים.

יעקב אשר: אני אסביר לך אחר כך.

יעקב אשר: אני פשוט לא רוצה לעכב את הישיבה הבאה אליה הגעת.

יעקב אשר: משרד התחבורה והאוצר, אני מבקש שיגבשו תכנית רב שנתית.

יעקב אשר: בעצם לעשות את זה רב שנתי וממילא להכליל מקדמה לתכנון.

יעקב אשר: אני מבקש שתבחנו את זה ובאחת הישיבות הבאות שנעשה, אני מבקש לשמוע מה העליתם בחכתכם.

יעקב אשר: גם להוסיף את הנושא הזה עליו דיבר שלמה, על שיטה של מימון במקדמות ולא רק על הוכחת ביצוע, דבר שמסרבל את הפרויקט.

יעקב אשר: דובר בנושא של השקיפות, מערכת מרכבה וכולי.

יעקב אשר: גם זה דבר חשוב.

יעקב אשר: תקצוב נפרד, הפרדה של תקציב השימור והתחזוקה של הצבע ומעברי חציה וכולי שלטעמי צריך להיות מחוץ למאתיים מיליון השקלים.

יעקב אשר: אני אעדכן בזה גם את איתן כבל יושב ראש הוועדה.

יעקב אשר: אנחנו נאתגר אתכם בישיבות כדי לראות שבאמת עשיתם את זה כך שהמאתיים מיליון יהיו נטו לפרויקטים וה-25 מיליון שקלים ואולי תעלו את הסכום לשלושים מיליון שקלים, יהיו לתחזוקה השוטפת, בטח לרשויות החלשות שצריכות את זה.

יעקב אשר: להקדים את זמן הבקשות.

יעקב אשר: אני חושב שמשרד התחבורה צריך לבקש יותר מוקדם את הבקשות מהרשויות.

<אלי מורגנשטרן: אם זה יהיה רב שנתי, זה יכסה את זה.

יעקב אשר: ברגע שזה רב שנתי, זה יכול לכסות.

יעקב אשר: בהחלט.

יעקב אשר: הרשות הלאומית לבטיחות בדרכים, מבצע לדירוג רשויות.

יעקב אשר: אני שמח מאוד על כך שהתפרצנו לדלת פתוחה בעניין הזה ונשמח מאוד לשמוע שהדבר הזה מושק כבר בשנה הזאת.

יעקב אשר: לעשות את זה בצורה רצינית, אפילו עם טקס של חלוקת תעודות לראשי הערים האלה.

יעקב אשר: אתם תראו שזה עובד.

יעקב אשר: האמינו לי, זה עובד.

יעקב אשר: אני מודה למנהלת הוועדה.

יעקב אשר: תודה רבה לכולכם.

יעקב אשר: שיהיה יום טוב.